Duitsers in Noord-Kaap vasgetrek oor reptieleArmadil-akkedisse op ’n rots. (Foto: Chris Broeckhoven) Twee Duitse burgers is die naweek naby Askam in die Noord-Kaap in hegtenis geneem vir die onwettige handel en besit van onder meer reptiele. Die twee mans sal na verwagting Maandag in die streekhof verskyn. Albi Modise, woordvoerder van die departement van omgewingsake, sê die twee verdagtes is Vrydag in hegtenis geneem terwyl hulle armadil-akkedisse, wat ŉ bedreigde en beskermde spesie is, geitjies en skilpaaie gevang het. Die verdagtes was glo van plan om die reptiele uit Suid-Afrika te smokkel vir die winsgewende internasionale handel in eksotiese troeteldiere. Modise wys daarop dat alle Suid-Afrikaanse skilpaaie, asook van die land se akkedisse, gelys word deur die konvensie vir die handel in bedreigde fauna en flora (Cites) wat die internasionale handel in hierdie spesies reguleer. Daar is ook tydens die inhegtenisneming op dagga en ander dwelms beslag gelê.